Gebruike en kweek van Mint | Florcom Gardens
Genus en spesie:
Mentha piperita (Peppermint), Mentha spicata (Spearmint), Mentha suaveoloens (Appel mint).
Mint is afkomstig uit die Griekse mitologie en is vernoem na die karakter Minthe. Volgens die mitologie was Minthe of Menthe soos sy ook bekend gestaan het, 'n riviernimf. Hades, die god van die onderwerêld, het verlief geraak op Minthe en wou haar as sy minares hê. Persephone, Hades se vrou, het egter daarvan uitgevind en het Minthe in 'n plant verander, sodat elkeen wat oor haar loop haar sal vermorsel. Hade's was magteloos om die spel te breek, maar kon egter vir Minthe 'n geurige aroma gee sodat hy haar kon ruik en van haar bewus kon wees wanneer mense oor haar loop.
Mint is 'n meerjarige grondbedekker wat baie vinnig groei. Indien dit nie versorg word nie, kan dit maklik te welig groei en beddings oorneem. Stingels sal orals waar dit aan die grond raak wortels vorm.
Mint word in potte of as 'n grondbedekker vir 'n aangename reuk aangeplant.
Kouebestand. Plant in die volle son of gedeeltelike skadu.
Mint hou van klam grond wat effens suur is.
Gebruik aangekoopte saad, stiggies of sytakkies met wortels. Saad moet vroeg in die lente gesaai word.
Hoogte is 30 x 40 cm. Mint is 'n grondbedekker wat vinnig sywaarts groei en amper onbeperk kan uitbrei.
Plante is ongeveer 2 maande na ontkieming gereed vir oes. Indien die plante nie gereëld ge-oes word nie, moet die stingels gesnoei word om lank en slordige groei te voorkom.
Peste en plae:
Mint kry dikwels roes (roes kan gesien word as klein oranje kolletjies aan die blare se onderkant). Witvlieg, rooispin, luise en wolluis kan ook voorkom.